IZVEŠTAJ  KOMISIJE

o sufinansiranju projekata iz budžeta Grada Vranja radi ostvarivanja javnog interesa u oblasti javnog informisanja u 2016. godini
Tročlana komisija za ocenu projektnih predloga prijavljenih na konkursu koje je raspisalo Gradsko veće Grada Vranja, u sastavu Mladen Velojić, Miodrag Popov i Mitko Jakovlevski, dostavlja sledeće jedinstveno obrazloženje za svaku od ukupno 19 aplikacija, koje je Gradska uprava Vranje dostavila članovima komisije na evaluaciju. 
1. Jugmedia

Projekat „ Kulturni identitet“ u celini zadovoljava kriterijume projektnog sufinansiranja. Smatra se da će se realizacijom predloženih aktivnosti dati doprinos ispunjavanju javnog interesa građana Vranja u oblasti kulture, što je u skladu sa utvrđenim programskim prioritetima (tačka 4 - medijski sadržaji u oblasti kulture i očuvanja kulturnog nasleđa grada Vranja). Na osnovu navedenog, predlaže se dodela sredstava u iznosu od 450.000,00 dinara. Predloženi iznos je umanjen od onog koji je naveden u aplikaciji. Komisija smatra da pojedine stavke nisu u funkciji realizacije projekta.  Podnosilac projekta se poziva da aktivnosti u pogledu prozivodnje medijskog sadržaja, prilagodi navedenom iznosu.

2. OK portal

Projekat „Informisanje u službi javnog interesa građana Vranja“ u potpunosti zadovoljava kriterijume projektnog sufinansiranja. Komisija jednoglasno zauzima stav da će se implementacijom projektnih aktivnosti dati doprinos ispunjavanju javnog interesa građana Vranja u oblasti borbe protiv korupcije, što je u skladu sa definisanim programskim prioritetima konkursa (tačka 8). Komisija konstatuje da navedeni kapaciteti aplikanta omogućavaju da se projekat realizuje, ali, istovremeno, da je za dat vremenski period predloženi broj medijskih sadržaja, preambiciozan. Komisija , takođe, smatra da pojedine stavke budžeta nisu u u funkiciji realizacije projekta.  S tim u vezi, predlaže se finansiranje ovog predloga projekta u iznosu od 1.701.270,00 dinara i poziva aplikant da svoje aktivnosti i broj medijskih sadržaja prilagodi navedenom iznosu. Komisija koristi priliku da javno pohvali OK portal za uvažavanje izrečenih mera od strane Saveta za štampu, kao i dostavljeno obaveštenje o istom.

3. Pres centar opštine V. Han 
Projekat ‘’ informativni internet portal – Vranje 24 info ’’ komisija jednoglasno predlaže da se ne podrži. Razlog odbijanja predloga projekta je taj što je u skladu sa podnetim sadržajem aplikacije komisija ustanovila da proizvodnja ovog medijskog sadržaja nije od značaja za građane Vranja. Takođe, komisija ističe da predloženi sadržaj nije jasno definisan, već se radi o svakodnevnom programu kojim medij treba da se bavi po prirodi posla. Nema specifične teme od interesa za građane Vranja, a koja bi potencijalno zadovoljila njihovu potrebu za informisanjem, u skladu sa projektnim finansiranjem medijskog sadržaja. 

4. NIBOI

Komisija smatra da projekat ‘’Kutak za kulturni trenutak’’ ispunjava kriterijume da bi se predložilo njegovo sufinansiranje. Komisija smatra da je aplikant predložio projekat koji će dati doprinos ostvarivanju javnog interesa građana Vranja, a u skladu je sa definisanim programskim prioritetom br. 4 (medijski sadržaji u oblasti kulture i očuvanja kulturnog nasleđa grada Vranja). Iznos koji se predlaže za realizaciju ovog projekta je 330.000,00 dinara. Komisija smatra da pojedine stavke nisu u funkciji realizacije projekta, te se podnosilac predloga poziva da uskladi aktivnosti sa predloženim iznosom.
5. Matex

Projekat ‘’Seoska koliba puna vranjskog blaga ’’ prema proceni komisije zadovoljava kriterijume projektnog sufinansiranja. Komisija smatra da će se realizacijom ovog predloga projekta dati doprinos ostvarivanju javnog interesa građana Vranja, a u skladu sa definisanim programskim prioritetima pod brojevima: 4 (medijski sadržaji u oblasti kulture i očuvanja kulturnog nasleđa grada Vranja), 7 (specijalizovani medijski sadržaji edukativnog tipa iz oblasti poljoprivrede i ruralnog razvoja na teritoriji seoskog područja grada Vranja), 9 (medijski sadržaji značajni za očuvanje identiteta nacionalnih manjina koji žive na teritoriji grada Vranja)  i  14 (medijski sadržaji iz oblasti unapređenja položaja i ravnopravnosti određenih društvenih grupa na teritoriji grada Vranja: maloletnika, ekonomski i socijalno ugroženih društvenih grupa, žena, starih i sl). Ipak, komisija je stava da je predloženi budžet nerealan, naročito iz razloga što su određeni navedeni troškovi neprihvatljivi. S tim u vezi, komisija jednoglasno predlaže da se projekat podrži i to u iznosu od 295.300,00 din. Komisija poziva aplikanta da u skladu sa predloženim budžetom, prilagodi i broj i realizaciju aktivnosti.
6. OK radio

Projekat “Na marginama” u potpunosti zadovoljava kriterijume projektnog sufinansiranja. Komisija jednoglasno zauzima stav da će se realizacijom predloženih aktivnosti dati doprinos ispunjavanju javnog interesa građana Vranja u oblasti zaštite prava marginalizovanih grupa, što je u skladu sa programskim  prioritetima određenim od strane Grada Vranja (tačka 14). Komisija istovremeno smatra da je broj predloženih sadržaja veliki, te da se isti treba redukovati. Komisija takođe smatra da pojedine stavke budžeta nisu u u funkiciji realizacije projekta.  U skladu sa tim, predlaže da se ovaj projekat podrži u ukupnom iznosu od 2.093.100,00 din, a aplikant se poziva da predložene aktivnosti uskladi sa navedenim iznosom.

7. Belami portal

Komisija jednoglasno predlaže da se projekat ‘’Da se Vranje pita’’ ne podrži. Kao razloge za takav predlog odluke, navodi se da aplikant u predlogu projekta, prema proceni članova komisije, nije  zadovoljio kriteriijume za ostvarivanje interesa građana Vranja. Komisija je, radeći procenu posećenosti portala Belami na osnovu prethodno pribavljenih informacija, kao i prostim uvidom u sadržaj sajta belami.rs, donela zaključak da ne postoji interes građana Vranja da se finansira predloženi sadržaj.

8. Bujanovačke

Projekat ‘’Promocija Zakona o dostupnosti informacija od javnog značaja u Vranju’’ prema proceni komisije, ispunjava kriterijume za ostvarivanje javnog interesa građana Vranja. Predložena tema i način realizacije uverila je komisiju da je reč o medijskom sadržaju od interesa za građane.  Komisija jednoglasno predlaže da se ovaj projekat finansira, jer odgovara na utvrđene programske prioritete: afirmacija interaktivnog učešća građana u poboljšanju rada lokalne samouprave, ljudska prava i slobode – pravo na rad, sadržaji edukativnog tipa iz oblasti borbe protiv korupcije (tačke 1, 6 i 8). Budžet koji se predlaže je 195.000,00 din. Poziva se aplikant da svoje aktivnosti prilagodi navedenom iznosu.
9. Građanin

Projekat ‘’Dobro mesto za investicije” zadovoljava kriterijume projektnog sufinansiranja, te komisija jednoglasno zauzima stav da treba podržati ovaj Predlog projekta. Razlozi za ovakav predlog se, između ostalog, mogu ogledati u tome što je tema u potpunosti u skladu sa programskim prioritetom br. 2, a koji se odnosi na privredni razvoj i stvaranje povoljnog privrednog ambijenta, što svakako jeste značajno za jedan grad sa velikim brojem nezaposlenih. Takođe, komisija je uzela u obzir da portal Građanin ima prilično dobru posećenost, kao i da informacije o privrednim potencijalima Vranja treba da budu plasirane na jednom ovakvom mestu, a kako bi željena ciljna grupa (investitori) bila informisana. Komisija za finansiranje projekata predlaže budžet od 95.000,00 din, te poziva aplikanta da svoje aktivnosti prilagodi navedenom iznosu. 
10. Radio Belami

Komisija jednoglasno predlaže da se projekat ‘’Prava i slobode’’ ne podrži. Kao razloge za takav predlog odluke navodi da aplikant u predlogu projekta, prema proceni članova komisije, nije zadovoljio kriteriijume za ostvarivanje interesa gradjana Vranja. Komisija je, radeći procenu slušanosti radija Belami u Vranju, a na osnovu prethodno pribavljenih informacija, donela zaključak da ne postoji interes građana Vranja da se finansira predloženi sadržaj.

11. Radio Ritam

Projekat ‘’Info otisak grada Vranja’’ prema mišljenju komisije ne ispunjava kriterijume za sufinansiranje. Razlog koji ovakvom predlogu odluke ide u prilog jeste što je aplikant naveo da će se projekat baviti promocijom rada organa lokalne samouprave, što je u direktnoj suprotnosti sa odredbama Zakona o javnom informisanju i medijima, kao i njegovim Pravilnikom, a u pogledu određivanja javnog interesa građana. Ono što je komisija takođe konstatovala, jeste da je forma predloženog sadržaja neadekvatna, te da ne odgovara potrebama slušalaca.

12. TV Ritam

Projekat ‘’Imaš pravo da znaš’’ ne zadovoljava kriterijume projektnog finansiranja, te komisija jednoglasno ne predlaže njegovu podršku. Kao razlog tome, komisija ističe da je navedeni cilj projekta – praćenje rada organa lokalne samouprave, kao i drugih institucija i organizacija u Vranju, u suprotnosti sa idejom projektnog finansiranja, ali najpre u suprotnosti sa pozitivnom regulativom koja se odnosi na oblast zaštite javnog interesa u medijima.

13. Astoria plus
Projekat ‘’Zajedno za jednakost’’ ispunjava kriterijume za projektno sufinansiranje i prema mišljenju članova komisije, realizacija njegovih aktivnosti će doprineti ostvarivanju javnog interesa građana Vranja u oblasti očuvanja identiteta nacionalnih manjina, konkretno, romske populacije. Projektni predlog je u skladu sa programskim prioritetima Konkursa - tačke 6 (medijski dokumentarno–obrazovni sadržaji u domenu ljudskih prava i sloboda – pravo na rad) i 9 (medijski sadržaji značajni za očuvanje identiteta nacionalnih manjina koji žive na teritoriji grada Vranja). S tim u vezi, komisija predlaže da se za realizaciju pomenutih aktivnosti dodele sredstva u iznosu od 365.000,00 din. Poziva se aplikant da svoje aktivnosti prilagodi predloženom iznosu. 

14. Simplicity doo 
Komisija smatra da projekat ‘’Ovo je Vranje’’ zadovoljava kriterijume projektnog sufinansiranja. Predložena ideja će doprineti ostvarivanju javnog interesa građana Vranja , što je u skladu sa programskim prioritetima konkursa i to: br. 2 (medijski sadržaji značajni za privredni razvoj i stvaranje povoljnog privrednog ambijenta na teritoriji grada Vranja) br. 4 (medijski sadržaji u oblasti kulture i očuvanja kulturnog nasleđa grada Vranja) i br. 12 (medijski sadržaji iz oblasti zaštite životne sredine (edukativni programi, promocija i zaštita prirodnih resursa Vranja i okoline)). Komisija istovremeno ističe da je upoznata sa značajem ovog regionalnog portala, kako za region južne Srbije, tako i za samo Vranje. Budžet koji se predlaže je 565.000,00 din, te se poziva aplikant da svoje aktivnosti prilagodi ovom iznosu.
15. Radio Vranje

Komisija smatra da  projekat Radio Vranja “Vaš radio – u ritmu grada” zadovoljava kriterijume projektnog sufinasiranja. Komisija, međutim, smatra da je projekat preambiciozan i da je u njegovu realizaciju uključeno previše izvršilaca. S druge strane, pojedini ponuđeni sadržaji su od vitalnog intersesa za građane Vranja, a kapaciteti ovog medija omogućavaju uspešnu realizaciju projekta. Komisija predlaže da se za realizaciju projakta dodeli suma od 1.239.040,00 din. Poziva se aplikant da svoje aktivnosti prilagodi ovom iznosu.  
16. TV Vranje

Projekat ‘’Najbolji interes je javni interes’’ zadovoljava kriterijume projektnog sufinansiranja. Komisija smatra da će implementacijom predloženih aktivnosti zadovoljiti javni interes građana i to u oblasti zdravlja, informisanja mladih, interakcije između građana i donosilaca odluka, ljudskih prava i sloboda, kulture, poljoprivrede, što je u potpunosti i u skladu programskim prioritetima konkursa. Istovremeno, Komisija ocenjuje da je za realizaciju projekta angažovano previše izvršilaca. Komisija predlaže da se za sufinansiranje projektnih aktivnosti dodeli budžet u iznosu od 8.290.960,00 din. Poziva se aplikant da projektne aktivnosti prilagodi predloženom budžetu.

17. Vranjske novine

Projekat “Čitaj,gledaj, slušaj – razmišljaj. Medijska pismenost” u potpunosti zadovoljava kriterijume za projektno sufinansiranje. Reč je o temi koja je izuzetno bitna i od suštinskog interesa za građane Vranja. Predložene aktivnosti, očekivani rezultati, kao i sam cilj projekta su ne samo u skladu sa programskim prioritetom konkrusa (tačka 15), već i sa potrebom za medijskim opismenjavanjem, odnosno, borbom protiv tabloidizacije medijske i javne scene. Komisija predlaže da se odobri budžet u iznosu od 2.430.000,00 din. Poziva se aplikant da predlog projekta revidira u skladu sa iznosom. 

18. TV Belami

Projekat ‘’Vranjskom kaldrmom’’ prema mišljenju komisije ne ispunjava kriterijume za projektno sufinansiranje. Predloženi projekat uopšteno je predstavljen. Ponuđeni medijski sadržaj i njegova realizacija nisu ubedili  članove komisije da će doprineti ostvarenju javnog interesa građana Vranja. 

19. Tim TRI

Ovaj projektni predlog nije ispunjavao formalne preduslove za ocenjivanje komisije, a koje nadležna služba nije prethodno primetila.  Podnosilac projekta je za sufinansiranje projekta tražio veća sredstva (87.3 odsto) nego što je propisano konkursom. Prva strana projektne dokumentacije nije popunjenja prema pravilima konkursa.

